CELEX: 
Language: el
Date: 2020-10-14 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) 2015/1375 όσον αφορά τη δειγματοληψία, τη μέθοδο ανίχνευσης αναφοράς και τους όρους εισαγωγής που συνδέονται με τον έλεγχο του παρασίτου Trichinella

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.10.2020
            
            
               για την τροποποίηση του εκτελεστικού κανονισμού (ΕΕ) 2015/1375 όσον αφορά τη δειγματοληψία, τη μέθοδο ανίχνευσης αναφοράς και τους όρους εισαγωγής που συνδέονται με τον έλεγχο του παρασίτου Trichinella
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους)
                  1
               , και ιδίως το άρθρο 18 παράγραφος 8 στοιχείο α),
            
            
               Αφού ζήτησε τη γνώμη της μόνιμης επιτροπής φυτών, ζώων, τροφίμων και ζωοτροφών, 
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2017/625 θεσπίζει κανόνες για τη διενέργεια επίσημων ελέγχων και για τις ενέργειες στις οποίες πρέπει να προβαίνουν οι αρμόδιες αρχές σε σχέση με την παραγωγή προϊόντων ζωικής προέλευσης που προορίζονται για κατανάλωση από τον άνθρωπο. 
            
            
               (2)Το παράσιτο Trichinella μπορεί να υπάρχει στο κρέας ευπαθών ειδών, όπως οι χοίροι, και προκαλεί τροφιμογενές νόσημα στον άνθρωπο αν καταναλωθεί μολυσμένο κρέας. Ο εκτελεστικός κανονισμός (ΕΕ) 2015/1375 της Επιτροπής
                  2
                θεσπίζει ειδικούς κανόνες σχετικά με τους επίσημους ελέγχους για την ανίχνευση του παρασίτουTrichinella στο κρέας, συμπεριλαμβανομένης της εργαστηριακής εξέτασης δειγμάτων κρέατος από όλους τους χοίρους σφαγής. 
            
            
               (3)Εν αναμονή του αποτελέσματος της εξέτασης για την ανίχνευση του παρασίτου Trichinella, τα σφάγια επιτρέπεται να τεμαχιστούν σε έξι το πολύ τεμάχια υπό ορισμένες προϋποθέσεις. Για την παραγωγή ορισμένων συγκεκριμένων προϊόντων που παράγονται από οικόσιτους χοίρους, απαιτείται τεμαχισμός εν θερμώ σε περισσότερα τεμάχια πριν καταστεί διαθέσιμο το αποτέλεσμα της εξέτασης για την ανίχνευση του παρασίτου Trichinella. Για τα συγκεκριμένα αυτά προϊόντα, θα πρέπει, συνεπώς, να επιτρέπεται ο τεμαχισμός σε περισσότερα τεμάχια, υπό τον όρο ότι διασφαλίζεται η ασφάλεια του κρέατος. 
            
            
               (4)Ο εκτελεστικός κανονισμός (ΕΕ) 2015/1375 προβλέπει παρέκκλιση από την εξέταση για την ανίχνευση του παρασίτου Trichinella κατά την είσοδο στην Ένωση, αν οι χοίροι προέρχονται από εκμεταλλεύσεις επισήμως απαλλαγμένες από Trichinella, οι οποίες εφαρμόζουν ελεγχόμενες συνθήκες σταβλισμού. Μια τρίτη χώρα μπορεί να εφαρμόσει την εν λόγω παρέκκλιση μόνο εάν έχει ενημερώσει την Επιτροπή σχετικά με την εφαρμογή της παρέκκλισης και εάν έχει καταχωριστεί για τον σκοπό αυτό από την Επιτροπή. 
            
            
               (5)Από την άποψη αυτή, το άρθρο 13 του κανονισμού (ΕΕ) 2015/1375 αναφέρεται σε τρίτες χώρες που απαριθμούνται στον κανονισμό (ΕΕ) αριθ. 206/2010 της Επιτροπής
                  3
                και στην απόφαση 2007/777/ΕΚ της Επιτροπής
                  4
               . Ο κατ’ εξουσιοδότηση κανονισμός (ΕΕ) 2020/692 της Επιτροπής
                  5
                καταργεί τον κανονισμό (ΕΕ) αριθ. 206/2010 και την απόφαση 2007/777/ΕΚ με ισχύ από την 21η Απριλίου 2021. Ως εκ τούτου, και για λόγους απλούστευσης, θα πρέπει να προβλεφθεί απευθείας στον εν λόγω εκτελεστικό κανονισμό η δυνατότητα κατάρτισης καταλόγων τρίτων χωρών που εφαρμόζουν την παρέκκλιση για την Trichinella. 
            
            
               (6)Σύμφωνα με το άρθρο 126 παράγραφος 2 στοιχείο γ) του κανονισμού (ΕΕ) 2017/625 και το άρθρο 13 του κατ’ εξουσιοδότηση κανονισμού (ΕΕ) 2019/625 της Επιτροπής
                  6
                οι αποστολές ορισμένων ζώων και αγαθών πρέπει να συνοδεύονται από επίσημο πιστοποιητικό, ώστε να εξασφαλίζεται ότι τα ζώα και τα αγαθά συμμορφώνονται με τις σχετικές απαιτήσεις που καθορίζονται από τους κανόνες που αναφέρονται στο άρθρο 1 παράγραφος 2 του κανονισμού (ΕΕ) 2017/625. Επομένως, το άρθρο 14 του εκτελεστικού κανονισμού (ΕΕ) 2015/1375, σύμφωνα με το οποίο απαιτείται το πιστοποιητικό εξέτασης για την ανίχνευση του παρασίτου Trichinella ή την κατάσταση της εκμετάλλευσης όσον αφορά το παράσιτο Trichinella να περιλαμβάνεται στα επίσημα πιστοποιητικά για το ενδοενωσιακό εμπόριο ζώντων κατοικίδιων χοίρων και για την είσοδο στην Ένωση των εν λόγω χοίρων και του κρέατός τους, έχει καταστεί περιττό και, ως εκ τούτου, θα πρέπει να απαλειφθεί.
            
            
               (7)Το κεφάλαιο I του παραρτήματος I του εκτελεστικού κανονισμού (ΕΕ) 2015/1375 καθορίζει μια μέθοδο ανίχνευσης αναφοράς για το παράσιτο Trichinella σε δείγματα που συλλέγονται από σφάγια κατοικίδιων χοίρων. Το 2015 ο Διεθνής Οργανισμός Τυποποίησης ενέκρινε το παγκόσμιο πρότυπο ISO 18743:2015 στο οποίο καθορίζεται μια μέθοδος ανίχνευσης προνυμφών Trichinella spp στον μυικό ιστό κρέατος σφαγίων ζώων που προορίζονται για κατανάλωση από τον άνθρωπο. Η μέθοδος ανίχνευσης αναφοράς για το παράσιτο Trichinella που καθορίζεται στον εκτελεστικό κανονισμό (ΕΕ) 2015/1375 συμμορφώνεται με τις απαιτήσεις του προτύπου ISO 18743:2015. 
            
            
               (8)Ως εκ τούτου, είναι σκόπιμο να αντικατασταθεί η μέθοδος αναφοράς στον κανονισμό (ΕΕ) 2015/1375 από το πρότυπο ISO 18743:2015, ώστε η μέθοδος αναφοράς της ΕΕ να ευθυγραμμιστεί με το εν λόγω παγκόσμιο πρότυπο. Αυτό θα διευκολύνει την εξαγωγή χοιρινού κρέατος από την Ένωση, χωρίς να δημιουργούνται πρόσθετες απαιτήσεις ή επιβαρύνσεις για τα ευρωπαϊκά εργαστήρια που χρησιμοποιούν τις μεθόδους αναφοράς για τους επίσημους ελέγχους.
            
            
               (9)Δεδομένου ότι ο κανονισμός (ΕΕ) αριθ. 206/2010 και η απόφαση 2007/777/ΕΚ καταργούνται από την 20ή Απριλίου 2021, η τροποποίηση για τον κατάλογο των τρίτων χωρών και τα υποδείγματα πιστοποιητικών θα πρέπει να ισχύσει μόνο από την εν λόγω ημερομηνία.  
            
            
               (10)Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, 
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο εκτελεστικός κανονισμός (ΕΕ) 2015/1375 τροποποιείται ως εξής:
            
            
               (1)Στο άρθρο 2 παράγραφος 3, το δεύτερο εδάφιο απαλείφεται. 
            
            
               (2)Στο άρθρο 3 προστίθεται η ακόλουθη παράγραφος 5:
            
            
               «5 Κατά παρέκκλιση από το άρθρο 2 παράγραφος 3 και κατόπιν έγκρισης από την αρμόδια αρχή:
            
            
               α)τα σφάγια μπορούν να τεμαχιστούν σε εργαστήριο τεμαχισμού προσαρτημένο στο σφαγείο ή άσχετο με αυτό υπό τους ακόλουθους όρους:
            
            
               i) η διαδικασία έχει εγκριθεί από την αρμόδια αρχή·
            
            
               ii) το σφάγιο ή τα τμήματά του δεν έχουν ως προορισμό περισσότερα από ένα εργαστήρια τεμαχισμού·
            
            
               iii) το εργαστήριο τεμαχισμού βρίσκεται στο έδαφος κράτους μέλους· και
            
            
               iv) σε περίπτωση θετικού αποτελέσματος, όλα τα τμήματα των σφαγίων χαρακτηρίζονται ακατάλληλα για κατανάλωση από τον άνθρωπο·
            
            
               β)τα σφάγια που προέρχονται από κατοικίδιους χοίρους μπορούν να τεμαχιστούν σε περισσότερα τεμάχια σε εργαστήριο τεμαχισμού στην ίδια εγκατάσταση ή το οποίο είναι προσαρτημένο στο σφαγείο υπό τους ακόλουθους όρους:
            
            
               i) η διαδικασία έχει εγκριθεί από την αρμόδια αρχή·
            
            
               ii) ο τεμαχισμός εν θερμώ είναι αναγκαίος για την παραγωγή συγκεκριμένων προϊόντων·
            
            
               iii) σε περίπτωση θετικού αποτελέσματος, όλα τα τεμάχια των σφαγίων χαρακτηρίζονται ακατάλληλα για κατανάλωση από τον άνθρωπο.»
            
            
               (3)Το άρθρο 4 τροποποιείται ως εξής:
            
            
               α)στην παράγραφο 1 το πρώτο εδάφιο αντικαθίσταται από το ακόλουθο κείμενο:
            
            
               «1. Τα σφάγια που αναφέρονται στο άρθρο 2 ή τα τεμάχιά τους, εκτός από τα αναφερόμενα στο άρθρο 3 παράγραφος 5, δεν επιτρέπεται να εξέλθουν από την εγκατάσταση, προτού διαπιστωθεί ότι το αποτέλεσμα της εξέτασης για την ανίχνευση του παρασίτου Trichinella είναι αρνητικό.»
            
            
               β)η παράγραφος 3 αντικαθίσταται από το ακόλουθο κείμενο:
            
            
               «3. Όταν στο σφαγείο εφαρμόζεται διαδικασία που εξασφαλίζει ότι κανένα τμήμα των σφαγίων που εξετάζονται δεν εξέρχεται από την εγκατάσταση, έως ότου διαπιστωθεί ότι το αποτέλεσμα της εξέτασης για την ανίχνευση του παρασίτου Trichinella είναι αρνητικό, και η διαδικασία αυτή εγκρίνεται επίσημα από την αρμόδια αρχή ή ισχύει η παρέκκλιση που προβλέπεται στο άρθρο 3 παράγραφος 5, επιτρέπεται να τοποθετηθεί το σήμα καταλληλότητας που προβλέπεται από το άρθρο 18 παράγραφος 4 του κανονισμού (ΕΕ) αριθ. 2017/625 πριν γίνουν διαθέσιμα τα αποτελέσματα της εξέτασης για την ανίχνευση του παρασίτουTrichinella. 
            
         
         
            
               (4)Το άρθρο 13 η παράγραφος 2 αντικαθίσταται από το ακόλουθο κείμενο:
            
            
               «2. Μόνον οι τρίτες χώρες που απαριθμούνται στο παράρτημα VII μπορούν να εφαρμόζουν τις παρεκκλίσεις που προβλέπονται στο άρθρο 3 παράγραφοι 2 και 3, αφού ενημερώσουν την Επιτροπή σχετικά με την εφαρμογή των εν λόγω παρεκκλίσεων.»
            
            
               (5)Το άρθρο 14 απαλείφεται. 
            
            
               (6)Στο παράρτημα I, το κεφάλαιο 1 αντικαθίσταται από το ακόλουθο:
            
            
               «ΚΕΦΑΛΑΙΟ Ι
            
            
               ΜΕΘΟΔΟΣ ΑΝΙΧΝΕΥΣΗΣ ΑΝΑΦΟΡΑΣ
            
            
               Η μέθοδος ανίχνευσης αναφοράς για την εξέταση δειγμάτων όσον αφορά το παράσιτο Trichinella είναι το πρότυπο ISO 18743:2015.» 
            
            
               (7)Προστίθεται το ακόλουθο παράρτημα VII:
            
            
               «ΠΑΡΑΡΤΗΜΑ VII
            
            
               Τρίτες χώρες που εφαρμόζουν την παρέκκλιση που αναφέρεται στο άρθρο 13 παράγραφος 2
            
            
               » 
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Το άρθρο 1 παράγραφοι 4, 5 και 7 εφαρμόζεται από την 21η Απριλίου 2021.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 14.10.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 95 της 7.4.2017, σ. 1.
               
               
                  
                     (2)
                  
                        Εκτελεστικός κανονισμός (ΕΕ) 2015/1375 της Επιτροπής, της 10ης Αυγούστου 2015, για τη θέσπιση ειδικών κανόνων σχετικά με τους επίσημους ελέγχους για ανίχνευση Trichinella (τριχίνης) στο κρέας (ΕΕ L 212 της 11.8.2015, σ. 7).
               
               
                  
                     (3)
                  
                        Κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (ΕΕ L 73 της 20.3.2010, σ. 1).
               
               
                  
                     (4)
                  
                        Απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (ΕΕ L 312 της 30.11.2007, σ. 49).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379).
               
               
                  
                     (6)
                  
                        Κατ’ εξουσιοδότηση κανονισμός (ΕΕ) 2019/625 της Επιτροπής, της 4ης Μαρτίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για την είσοδο στην Ένωση φορτίων ορισμένων ζώων και αγαθών που προορίζονται για κατανάλωση από τον άνθρωπο (ΕΕ L 131 της 17.5.2019, σ. 18).